Z činnosti členov Miestnej organizácie JDS v roku 2009.
Nadväzujem na príspevok uverejnený v poslednom vydaní Obecného spravodaja, v ktorom sme informovali o plánovaných akciách  našej organizácie.
Výbor Miestnej organizácie Jednoty dôchodcov sa zišiel v tomto roku desaťkrát. Rozobrali sme a pripravili akcie, ktoré usporiadal Okresný výbor JDS v Trnave, ale i akcie, ktoré sme usporiadali my.

Na požiadanie starostu obce sme  zorganizovali druhú brigádu na miestnom cintoríne, ktorej sa zúčastnilo o pár členov viac ako prvej, ale  aj tak sa brigády zúčastňujú stále tí istí členovia.
Po skončení brigády, pri družnom zhodnotení našej práce, sme dostali nápad, zorganizovať tzv. „guláš párty“. Od nápadu k realizácii nebolo ďaleko a tak sme v posledný júlový deň zorganizovali aj túto akciu. Posedenie sa uskutočnilo na ihrisku. Mäso na guláš dal pán Vávro, zemiaky pán Haršány, cibuľu  pani Bačíková a o varenie sa postaral pán Halaksa, ktorý zabezpečil kuchárku pani  Belicovú Júliu a finančným príspevkom pána Ing. Hudeka, ktorým touto cestou ďakujeme. Aby nám náhodou nezabehlo, vínom nám prispel pán starosta. Guláš bol vynikajúci a tiež nálada za prispenia hry na harmonike pána Danišoviča bola výborná. Posedeli sme si a zaspievali  až do večera.

Koncom septembra sme zorganizovali ďalšiu, v poradí už tretiu brigádu, kde sme upratali cintorín a pripravili sme ho ku dňu pamiatky zosnulých.

Tak ako  každý rok, aj tento, Okresný výbor v Trnave  usporiadal dňa 24. 6. turistický zraz seniorov na hrade Červený Kameň, ktorého sa zúčastnilo  14 členov. Aj keď bolo upršané počasie, nám to nevadilo a absolvovali sme  veľmi peknú túru v okolí hradu. Dokonca nás lesníci pustili i do chránenej rezervácie. Nikto z nás neľutoval.

Ešte medzi tým sa naši členovia zúčastnili športového dňa seniorov v Jaslovských Bohuniciach. Týchto hier sa z našej organizácie zúčastnili štyria členovia: Halaksa Ivan, Lapšanský Štefan, Martinkovič Vladimír. Orlický Milan a získali päť medailí.

No a nakoniec sme v lete pripravili veľmi pekný zájazd do Viedne. V Bratislave k nám do autobusa pristúpila pani sprievodkyňa, ktorá celou cestou rozprávala z histórie oblasti cez ktorú sme prechádzali a tak  ani sme nevedeli ako a nachádzali sme sa pred  zámkom Schonbrunn.  V zámku sme obdržali také „telefóny“, cez ktoré nás oboznamovali s históriou miestností, cez ktoré sme prechádzali. Celý areál je pamiatkovo chránený a patrí k najvýznamnejším kultúrnym pamiatkam Rakúska. Po prehliadke zámku nás naša sprievodkyňa previedla  po prekrásnych záhradách. Potom sme išli do stredu mesta Viedeň, kde sme mali chvíľu voľna. Vrátili sme sa domov unavení, ale s prekrásnymi dojmami, najmä z prehliadky zámku. Myslím, že to bol pekný výlet, za ktorým môžu banovať tí, ktorí neboli. Veľmi nás mrzí, že nebol záujem zo strany našich členov a museli sme autobus doplniť účastníkmi, ktorí ani vôbec nie sú dôchodcovia.  Autobus sme vybavovali cez cestovnú kanceláriu a preto musel byť zaplnený. 

Touto cestou sa chceme poďakovať pánu starostovi Mgr. Martinovi Halaksovi  i členom Obecného zastupiteľstva , ktorí nám pomáhajú pri  našej činnosti, hlavne finančným príspevkom.                                                                          

                                                                       Lídia Hudeková                                                       

